# Reglugerð

## um merkingu og aðrar öryggisráðstafanir vegna starfsemi og viðburða á og við veg.

### 1. gr.

#### Markmið.

Markmið reglugerðarinnar er að tryggja öryggi starfsmanna og vegfarenda og koma í veg fyrir líkams- og heilsutjón við hvers kyns starfsemi eða viðburði á og við veg aðra en vegaframkvæmdir. Ennfremur að stuðla að því að hætta á eignatjóni og umhverfisspjöllum og truflun á umferð verði sem minnst við slíka starfsemi og viðburði.

### 2. gr.

#### Gildissvið.

Reglugerð þessi gildir um afmarkað svæði á og við veg þar sem starfsemi og viðburðir geta valdið tíma­bundinni röskun og hættu á því svæði sem um ræðir. Reglugerðin tekur til þess svæðis sem afmarkað er í heimild frá viðkomandi veghaldara sem heimilar takmörkun umferðar, sbr. 3. gr.

Um öryggi á svæðum skv. 1. mgr. gilda, auk ákvæða umferðarlaga og vegalaga, ákvæði lögreglu­samþykkta eða reglugerðar um lögreglusamþykktir og ákvæði laga um aðbúnað, hollustuhætti og öryggi á vinnustöðum ásamt reglum settum á grundvelli þeirra.

### 3. gr.

#### Málsmeðferð.

Beiðni um lokun vegar og/eða takmörkun umferðar skal beina til viðeigandi veghaldara. Beiðni skal fylgja ítarleg lýsing á forsendum beiðninnar og umfangi lokunar og takmörkunar umferðar.

Veghaldari skal afla umsagnar Vegagerðar og lögreglu á grundvelli beiðninnar og tekur í kjölfarið ákvörðun um lokun og takmörkun umferðar. Ákvörðun veghaldara er kæranleg til innanríkisráðuneytisins.

### 4. gr.

#### Ábyrgð veghaldara.

Veghaldari ber ábyrgð á veghaldi vegar og öllum þeim vegmerkingum og útbúnaði sem er til staðar í því vegakerfi sem hann hefur umsjón með og rekur. Hann getur stjórnað umferð þar sem unnið er við eða á veg, eftir því sem nauðsynlegt er og þar á meðal beint henni fram hjá svæðinu.

Veghaldari ber ábyrgð á að íbúum og þeim sem hafa starfsstöð eða athafnasvæði nálægt starfsemi eða viðburði sé tilkynnt um umferðartafir, sem ætla má að verði, og um fyrir­hugaða takmörkun á umferð.

### 5. gr.

#### Öryggisáætlun.

Áður en starfsemi hefst á og við veg skal ábyrgðaraðili starfseminnar gera ítarlega öryggisáætlun þar sem lýst er nauðsynlegum öryggisráðstöfunum vegna starfseminnar. Þar komi m.a. fram hvernig afmarka skuli starfsemi eða viðburð, hvernig merkingum skuli háttað og hvort og hvernig skipuleggja skuli hjáleiðir. Ennfremur skal í öryggisáætlun koma fram hvernig kynningu og auglýs­ingu vegna lokunar vegar verður háttað.

Öryggisáætlun skal bera undir veghaldara til samþykkis og skal samþykkt eintak öryggisáætlunar vera tiltækt á svæðinu og hjá lögreglu í viðkomandi lögsagnarumdæmi.

Veghaldari getur ákveðið að hann, í stað ábyrgðaraðila, geri öryggisáætlun. Skal hann tilkynna ábyrgðaraðila um þá ákvörðun.

### 6. gr.

#### Eftirlitsmaður.

Í öryggisáætlun fyrir hvert svæði skal tilgreindur sérstakur eftirlitsmaður sem skal sjá um að allar öryggisráðstafanir á og við veg séu í samræmi við öryggisáætlun. Veghaldari ákveður hverju sinni hvort hann eða ábyrgðaraðili tilnefni eftirlitsmanninn.

Eftirlitsmaðurinn skal vera tiltækur hvenær sem er meðan á starfsemi stendur og skal hann sinna ábendingum veghaldara, lögreglu eða annarra sem fara með eftirlit á svæðinu, varðandi hættu vegna starfseminnar með tilliti til umhverfis, umferðaröryggis og öryggis starfsmanna. Í forföllum eftirlits­manns skal varamaður koma í hans stað. Nafn eftirlitsmanns og varamanns ásamt símanúmeri skal koma fram á upplýsingatöflu við svæðið ef þörf krefur.

### 7. gr.

#### Merking.

Þar sem starfsemi er á og við veg þannig að truflun eða hætta getur stafað af, er þeim, sem stjórnar verki skylt að sjá um að staðurinn sé merktur á fullnægjandi hátt frá upphafi verks.

Umferðarmerki skulu vera að öllu leyti í samræmi við reglugerð um umferðarmerki og notkun þeirra. Þeim skal þannig komið fyrir að þau séu stöðug, vel sýnileg og ekki hættuleg fyrir starfsmenn eða vegfarendur. Umferðarmerkjum skal ávallt haldið hreinum.

Umferðarmerki, þ.m.t. merking á yfirborði vegar, sem fyrir eru á vegsvæði, skal fjarlægja eða hylja með yfirbreiðslum eða með öðrum hætti ef notkun þess á ekki við á tíma starfseminnar eða það gefur villandi upplýsingar um umferð um veginn.

Við merkingu vegna starfsemi skal taka sérstakt tillit til varna og útbúnaðar fyrir fatlaða og óvarða vegfarendur.

### 8. gr.

#### Stöðvun starsfemi eða viðburðar

Lögregla eða veghaldari geta stöðvað starfsemi eða viðburð, teljist það nauðsynlegt vegna hættu fyrir vegfarendur eða þá sem vinna á svæðinu. Sama á við ef samþykkt öryggisáætlun liggur ekki fyrir við upphaf verks eða samþykktri áætlun hefur ekki verið fylgt eftir.

### 9. gr.

#### Umferðartafir.

Þegar veghaldari telur að lokun vegar tímabundið geti valdið verulegum umferðartöfum skal setja upp bráðabirgðatöflu eða hjáleiðarmerki þar sem fram kemur um hvaða veg (vegnúmer) sé að ræða, hve langt sé að svæðinu og hvaða leið sé heppilegast að velja í staðinn.

### 10. gr.

#### Hlé gert á starfsemi eða viðburði.

Verði hlé á starfsemi eða viðburði skal fjarlægja merki sem ekki gilda á meðan. Þó er heimilt, sé starfsemi hafin á ný innan viku, að hylja merki með yfirbreiðslu. Ekki nægir að leggja merki út af eða snúa því.

### 11. gr.

#### Lok á starfsemi eða viðburði.

Þegar starfsemi eða viðburði er lokið og öllum takmörkunum á umferð um veg aflétt, skal fjarlægja öll umferðar­merki sem sett voru upp vegna verksins. Sama gildir um aðra merkingu, s.s. yfirborðsmerkingu. Koma skal merkingu í fyrra horf nema veghaldari eða lögregla ákveði annað.

### 12. gr.

#### Reglur.

Vegagerðin skal gefa út verklagsreglur vegna starfsemi eða viðburða á og við veg þar sem fram koma helstu atriði sem lögð skulu til grundvallar við merkingar svæða starfsemi eða viðburða og gerð öryggis­áætlunar.

Í reglunum komi einnig fram starfslýsing og reglur um þjálfun, menntun og menntunarkröfur þeirra sem sinna merkingum og eftirliti á svæði vegna starfsemi eða viðburða á og við veg.

Reglurnar skulu vera aðgengilegar á heimasíðu Vegagerðarinnar.

### 13. gr.

#### Refsiákvæði.

Brot á reglugerð þessari varða refsingu samkvæmt XIV. kafla umferðarlaga nr. 50/1987 og 59. gr. vegalaga nr. 80/2007.

### 14. gr.

#### Gildisákvæði.

Reglugerð þessi, sem er sett samkvæmt 77., 79., og 84. gr. umferðarlaga nr. 50/1987 öðlast þegar gildi.

*Innanríkisráðuneytinu,*